Любімае месца адпачынку зэльвенцаў – урочышча “Збляны”. У выхадныя дні тут шмат машын – людзей прывабліваюць прыгожыя мясціны, чыстае дно вадаёма, свежае лясное паветра. Заязджаем і сюды. Магчыма таму, што рэйд праходзіў у будні дзень, ды і спякота крыху спала, на беразе зусім не шматлюдна: усяго два аўтамабілі. Яшчэ без правядзення замеру адлегласці Мікалай Боцька канстатуе парушэнне – машына стаіць бліжэй за 30 метраў ад вады. Сямейная пара на наша з’яўленне рэагуе бурна: “Спецыяльнага інфармацыйнага знака, які папярэджвае аб правілах паркоўкі аўтамабіляў у прыбярэжнай зоне, няма. Мы такіх патрабаванняў заканадаўства не ведаем, а таму не лічым сябе вінаватымі”. Мікалай Боцька і Сяргей Мазырка цярпліва тлумачаць парушальнікам, што няведанне законаў не вызваляе ад адказнасці. Ды і таблічкі з папярэ-джаннем не выставіш на кожным кроку. Хаця трэба сказаць, што раней знак тут быў, проста нехта з адпачывальнікаў вырашыў, што ён тут лішні, і стварыў тэрыторыю, “свабодную” ад абмежаванняў.